10. รายการระหว่างกัน

1.  ลักษณะของรายการระหว่างกัน

บริษัทฯ มีนโยบายที่จะปฏิบัติตามกฎหมายที่เกี่ยวข้อง ในการดูแลมิให้มีรายการระหว่างกัน
อย่างไรก็ตามในกรณีรายการเกี่ยวโยงที่อาจเกิดขึ้นในอนาคต
บริษัทฯจะดำเนินการตามขั้นตอนที่กำหนดโดยตลาดหลักทรัพย์และ/หรือสำนักงานคณะกรรมการกำกับหลักทรัพย์และตลาดหลักทรัพย์
รวมทั้งจะนำเสนอต่อคณะกรรมการตรวจสอบเพื่อพิจารณาให้ความเห็นก่อนดำเนินการ

บริษัทฯ มีรายการระหว่างบุคคลและกิจการที่เกี่ยวข้องกัน ซึ่งเกี่ยวข้องกันโดยการถือหุ้น
หรือการมีผู้ถือหุ้นและ/หรือกรรมการบางส่วนร่วมกัน
รายการดังกล่าวเป็นไปตามเงื่อนไขที่เป็นปกติธุรกิจ และเป็นไปตามราคาตลาด
โดยได้เปิดเผยรายการ สรุปอยู่ในหมายเหตุประกอบงบการเงิน ข้อ 9

นอกจากนี้ในปี 2553 บริษัทฯมีการทำรายการที่เกี่ยวโยงกัน ดังรายละเอียด

1)  วันที่ 1/8/53 บริษัทฯมีการลงนามในสัญญาให้เช่าพื้นที่สำนักงาน เลขที่ 90/53 ชั้น 18
    อาคารสาธรธานี 1 ถนนสาทรเหนือ เขตบางรัก กรุงเทพมหานคร พื้นที่ 200 ตรารางเมตร
    แก่ บริษัท นิปปอนโคอะ อินชัวรันส์ โบรกเกอร์ (ประเทศไทย) จำกัด ในอัตราค่าเช่า
    84,000 บาท ต่อเดือน โดยมีระยะเวลาเช่า 2 ปี ตั้งแต่ 1 สิงหาคม 2553 ถึง 31
    กรกฎาคม 2555 คิดเป็นมูลค่ารวม 2,016,000 บาท
    เนื่องจากเห็นว่าจะเพิ่มความคล่องตัวและรวดเร็วในการสนับสนุนธุรกิจประกันภัยที่ บริษัท
    นิปปอนโคอะ อินชัวรันส์ โบรกเกอร์ (ประเทศไทย) จำกัด มีให้กับบริษัทฯ
    รวมถึงเป็นการสร้างประโยชน์กับพื้นที่ที่ไม่ได้ใช้เป็นสถานที่ประกอบการของบริษัทให้เกิดรายได้
    รายการดังกล่าวถือเป็นรายการเกี่ยวโยงประเภทรายการเช่าอสังหาริมทรัพย์ระยะสั้น
    ที่เป็นรายการขนาดกลางที่มีมูลค่าร้อยละ 0.10 ของสินทรัพย์ที่มีตัวตนสุทธิของบริษัท ณ วันที่
    30 มิถุนายน 2553 ซึ่งมากกว่าร้อยละ 0.03 แต่น้อยกว่าร้อยละ3 ของสินทรัพย์ที่มีตัวตนสุทธิ
    โดยบริษัทฯได้เปิดเผยรายการดังกล่าวต่อตลาดหลักทรัพย์ในวันที่ 31/7/53
    ลักษณะความสัมพันธ์ของคู่สัญญา คือ มีผู้ถือหุ้นรายใหญ่เป็นบุคคลเดียวกัน ได้แก่ บริษัท
    นิปปอนโคอะ อินชัวรันส์ จำกัด

2)  ที่ประชุมกรรมการ ครั้งที่ 77/2553 เมื่อวันที่ 12/11/53
    มีมติอนุมัติให้ขายห้องชุดสำนักงานของบริษัท เลขที่ 90/50-52 ชั้น 18 อาคารสาธรธานี 1
    ถนนสาทรเหนือ เขตบางรัก กรุงเทพมหานคร จำนวน 3 ยูนิต คิดเป็นพื้นที่ 923 ตารางเมตร
    ให้กับ บริษัท พูลผล จำกัด ในราคา 50,303,500.- บาท
    โดยใช้ราคาเฉลี่ยของผู้ประเมินราคาอิสระ 2 แห่ง คือ บริษัท ยูเค แวลูเอชั่น แอนด์เอเจนซี่
    จำกัด และ บริษัท สยามแอพเพรซัล แอนด์เซอร์วิส จำกัด เป็นเกณฑ์ในการกำหนดราคาขาย
    มูลค่าขนาดรายการคิดเป็นร้อยละ 2.33 ของมูลค่าสินทรัพย์ที่มีตัวตนสุทธิของบริษัท ณ วันที่ 30
    กันยายน 2553 ซึ่งมากกว่าร้อยละ 0.03 แต่น้อยกว่าร้อยละ 3 ของสินทรัพย์ที่มีตัวตนสุทธิ
    รายการดังกล่าวจัดเป็นรายการจำหน่ายไปซึ่งทรัพย์สินที่เป็นรายการเกี่ยวโยง เนื่องจาก
    นายสุพจน์ หวั่งหลี กรรมการบริษัท ไปดำรงตำแหน่งเป็นกรรมการผู้จัดการและถือหุ้นในบริษัท
    พูลผล จำกัด คิดเป็นร้อยละ 7.59 (นับรวมการถือหุ้นของผู้เกี่ยวข้อง)
    เหตุผลที่พิจารณาให้ทำรายการ
    เนื่องจากบริษัทมิได้ใช้สอยห้องชุดสำนักงานดังกล่าวเป็นที่ทำการสำนักงานใหญ่
    ประกอบกับบริษัทต้องปฏิบัติตามข้อกำหนดภายใต้มาตรา 33 แห่งพระราชบัญญัติประกันวินาศภัย
    พ.ศ. 2535 แก้ไขเพิ่มเติมโดยพระราชบัญญัติประกันวินาศภัย (ฉบับที่ 2) พ.ศ. 2551
    ที่กำหนดให้บริษัทประกันภัยต้องจำหน่ายอสังหาริมทรัพย์ที่มิได้ใช้งานเป็นสถานที่ประกอบธุรกิจภายในระยะเวลา
    9 ปี นับแต่วันเลิกใช้งาน รายการข้างต้นได้เปิดเผยสารสนเทศต่อตลาดหลักทรัพย์ในวันที่
    13/11/53

3)  บริษัทฯได้ตกลงว่าจ้างบริษัท พี อินทีเรีย แอนด์ แอสโซซิเอทส์ จำกัด
    ในการออกแบบตกแต่งภายในที่ทำการใหม่ของสาขาหาดใหญ่ในมูลค่า ตั้งอยู่เลขที่ 14, 16
    ถนนสยามซิตี้เซ็นเตอร์ 1 ตำบลหาดใหญ่ อำเภอหาดใหญ่ จังหวัดสงขลา ในมูลค่า
    500,000.- บาท รายการดังกล่าวเป็นรายการที่เกี่ยวโยงกันเนื่องจาก
    คู่สมรสของประธานกรรมการบริษัท ไปเป็นกรรมการและเป็นถือหุ้นรายใหญ่ในบริษัทดังกล่าว
    เนื่องจากมูลค่าขนาดรายการเป็นรายการขนาดเล็กคิดเป็นร้อยละ 0.02
    ของมูลค่าสินทรัพย์ที่มีตัวตนสุทธิของบริษัท ณ วันที่ 30 กันยายน 2553 ซึ่งน้อยกว่าร้อยละ
    0.03 ของสินทรัพย์ที่มีตัวตนสุทธิ
    บริษัทไม่ต้องขออนุมัติการเข้าทำรายการที่เกี่ยวโยงกันกับคณะกรรมการบริษัท
    และไม่ต้องจัดทำรายงานเปิดเผยสารสนเทศต่อตลาดหลักทรัพย์แห่งประเทศไทย
    แต่ทั้งนี้บริษัทฯได้มีการรายงานให้คณะกรรมการบริษัทเพื่อรับทราบ
    เหตุผลที่บริษัทพิจารณาเลือกบริษัท พี อินทีเรีย แอนด์ แอสโซซิเอทส์ จำกัด
    เพราะเห็นว่าเป็นบริษัทที่มีชื่อเสียงและความชำนาญในการออกแบบสำนักงานได้อย่างสวยงาม
    อีกทั้งเป็นบริษัทที่ออกแบบตกแต่งภายในให้ที่สำนักงานใหญ่ของบริษัท
    รูปแบบของการออกแบบจะได้ออกมาในแนวทางเดียวกัน

ความจำเป็นและความสมเหตุสมผลของรายการระหว่างกัน

รายการระหว่างกันข้างต้นและที่ผู้สอบบัญชีได้เปิดเผยไว้ในหมายเหตุประกอบงบการเงินนั้น
ไม่ว่าจะเป็นรายการทางด้านประกันภัยหรือด้านการลงทุน กับบริษัทย่อย หรือบริษัทที่เกี่ยวข้องกัน
เป็นรายการที่เกิดขึ้นซึ่งเป็นไปตามสภาพตลาด เพื่อช่วยสนับสนุนการดำเนินงานของบริษัทฯ
และเพื่อประโยชน์ในการกระจายความเสี่ยงภัยของบริษัทฯ
ซึ่งรายการดังกล่าวเป็นไปตามวิธีการค้าโดยปรกติ
เป็นไปตามเงื่อนไขทางการค้าที่ได้ปฏิบัติโดยทั่วไปของธุรกิจประกันภัย
และปฏิบัติตามเงื่อนไขข้อกำหนดของสำนักงานคณะกรรมการกำกับและส่งเสริมการประกอบธุรกิจประกันภัย
(ค.ป.ภ.) รวมถึงประกาศของคณะกรรมการสำนักงาน ก.ล.ต.
โดยคำนึงถึงประโยชน์สูงสุดของบริษัทฯ เป็นสำคัญ็็็็

1.  มาตรการหรือขั้นตอนการอนุมัติการทำรายการระหว่างกัน

ผู้บริหารของบริษัทฯได้กำหนดนโยบายการรับประกันภัย และการคิดอัตราเบี้ยประกันภัยของบริษัทฯ
ผู้บริหารในระดับปฏิบัติการและเจ้าหน้าที่รับผิดชอบในสายประกันวินาศภัย
จะพิจารณากำหนดหลักเกณฑ์ต่างๆ ลักษณะรายการ เงื่อนไข ขนาดรายการ
ที่เจ้าหน้าที่ในแต่ละระดับมีอำนาจในการอนุมัติการทำรายการ
รายการที่เกินอำนาจเท่านั้นจึงจะนำเสนอต่อผู้บริหารระดับต่อไปตามสายการปฏิบัติตามลำดับชั้นเพื่อพิจารณาอนุมัติ
หลักเกณฑ์ดังกล่าวใช้พิจารณากับทุกรายการ และใช้ปฏิบัติกับทุกบริษัทที่มีธุรกิจกับบริษัทฯ
จากขั้นตอนการปฏิบัติงานที่กล่าวข้างต้น ผู้บริหารหรือผู้ถือหุ้นที่มีส่วนได้ส่วนเสีย
จะไม่มีส่วนโดยตรงในการอนุมัติการทำรายการระหว่างกัน
ทั้งนี้คณะกรรมการบริษัทกำหนดให้ต้องปฏิบัติตามหลักเกณฑ์ของประกาศคณะกรรมการตลาดหลักทรัพย์แห่งประเทศไทย
เรื่องการเปิดเผยข้อมูลและการปฏิบัติการของบริษัทจดทะเบียนในรายการที่เกี่ยวโยงกัน

2.  นโยบายหรือแนวโน้มการทำรายการระหว่างกันในอนาคต

แนวโน้มการทำรายการในระหว่างกันยังคงมีอยู่ในอนาคต เนื่องจากนโยบายของหน่วยราชการที่
ต้องการให้บริษัทประกันภัยทำประกันภัยต่อ กับบริษัทประกันภัยและบริษัทประกันภัยต่อของไทย
และสนับสนุน ให้บริษัทประกันภัยรวมตัวกันทำประกันต่อผ่านและรับประกันช่วงต่อคืนจาก บริษัท
ไทยรับประกันภัยต่อ จำกัด (มหาชน)
นอกจากส่วนหนึ่งเป็นการทำตามข้อตกลงกันระหว่างบริษัทประกันภัยที่จะทำประกันภัยต่อกับ บริษัท
ไทยรับประกันภัยต่อ จำกัด (มหาชน)
เพื่อประโยชน์ในการเก็บสถิติและข้อมูลของธุรกิจประกันภัยในประเทศไทย

นอกจากนี้หากมีรายการระหว่างกันอื่นหรือรายการที่เกี่ยวโยงที่อาจเกิดขึ้นในอนาคต บริษัทฯยึดหลัก
ความถูกต้อง ความโปร่งใส และตามข้อกำหนดของตลาดหลักทรัพย์แห่งประเทศไทย ทั้งนี้
ผู้บริหารหรือ กรรมการที่มีส่วนได้เสีย
จะไม่สามารถเข้ามามีส่วนในการอนุมัติรายการระหว่างกันดังกล่าว บริษัทฯ มีมาตรการที่
ให้ฝ่ายบริหารรายงานรายการดังกล่าว ซึ่งจะเสนอให้คณะกรรมการตรวจสอบพิจารณาตรวจสอบ
และให้ความเห็นต่อความสมเหตุสมผลของรายการรวมทั้งความเหมาะสมของราคา
เพื่อเสนอต่อคณะกรรมการบริษัทพิจารณาอนุมัติต่อไป

คณะกรรมการของบริษัทฯจะต้องปฏิบัติให้เป็นไปตามกฎหมาย ว่าด้วยหลักทรัพย์และตลาดหลัก ทรัพย์
และข้อบังคับของตลาดหลักทรัพย์แห่งประเทศไทย รวมตลอดถึงการปฏิบัติตามข้อกำหนดเกี่ยวกับการ
เปิดเผยข้อมูลการทำรายการเกี่ยวโยง หรือการได้มาหรือจำหน่ายไปซึ่งทรัพย์สินที่สำคัญของบริษัทฯ